# **Po cestách evanjeliovej zrelosti (5) Mt 16,13-20**

Keď potom Ježiš prišiel do okolia Cézarey Filipovej, pýtal sa svojich učeníkov: "Za koho pokladajú ľudia Syna človeka?" Oni vraveli: "Jedni za Jána Krstiteľa, iní za Eliáša a iní za Jeremiáša alebo za jedného z prorokov." "A za koho ma pokladáte vy?", opýtal sa ich. Odpovedal Šimon Peter: "Ty si Mesiáš, Syn živého Boha." Ježiš mu povedal: "Blahoslavený si, Šimon, syn Jonášov, lebo ti to nezjavilo telo a krv, ale môj Otec, ktorý je na nebesiach. A ja ti hovorím: Ty si Peter a na tejto skale postavím svoju Cirkev a pekelné brány ju nepremôžu. Tebe dám kľúče od nebeského kráľovstva: čo zviažeš na zemi, bude zviazané v nebi, a čo rozviažeš na zemi, bude rozviazané v nebi." Potom prikázal učeníkom, aby nikomu nehovorili, že on je Mesiáš.

1. Evanjeliová scéna, ktorou sa chceme nechať osloviť nás opäť privádza na jednu z ciest zrelosti učeníka a tou je čo najhlbšie preniknutie do tajomstva Ježišovej osoby. Ježiš túži, aby si prenikol do jeho tajomstva. Nechce sa uspokojiť len s tým, že si niekoho získal, že ten niekto s ním chodí, sleduje jeho zázraky ba je aj nápomocný. To všetko je pekné, ale Ježiš svojim učeníkom ponúka viac: osobnú otázku o ňom samom.

2. Ako potvrdzujú aj zozbierané mienky od ľudí, Ježiš môže byť pre mnohých úctyhodnou osobou, jednou z najväčších tu na zemi. To však nestačí. Ježiš túži, aby sme v ňom objavili niečo, čo nemôže objaviť telo a krv, ale iba Otec. Takto znovu a znovu potrebujeme preniknúť k tomu, že naša kresťanská viera nie je len dobré poznanie a dodržiavanie predpisov: je to predovšetkým vzťah k osobe. Touto evanjeliovou staťou sme pozvaní, aby sme si pravidelne kládli túto Ježišovu otázku: Za koho ma pokladáš? Čo myslíš, kto som?

3. Je veľmi dôležité zistiť, či si túto otázku kladieme, či sme ju v našom duchovnom živote nezanedbali. Nestíhame si klásť túto otázku, možno aj preto, lebo nás zamestnáva množstvo iných, našich otázok: Či sme boli dobrí, či dostatočne plníme Božiu vôľu, či sme splnili naše predsavzatia a naplnili naše snahy. A potom aj tie smutné a žalostné otázky, ktoré kladieme Bohu my: prečo to a prečo ono. Evanjelisti, všetci traja synoptickí (Mk, Mt, Lk) umiestnili túto scénu a túto otázku do stredu evanjelia ako veľmi dôležitý prvok formácie učeníkov. Učeník nie len ten, kto sa donekonečna zaoberá svojimi slabosťami a bolesťami (a vieme veľmi dobre, že apoštoli mali svoje slabosti). Učeník dozrieva, keď počúva Ježišovu otázku, ktorou ho pozýva hlbšie preniknúť do tajomstva jeho osoby.

4. Evanjelium nás informuje o Petrovej odpovedi. Peter vyslovil dva rozmery tajomstva Ježišovej postavy: pre neho Ježiš je prisľúbený **Mesiáš** a **Syn živého Boha**. Na to, aby niekto vyslovil a precítil takúto odpoveď, na to nepotrebuje prečítať stovky kníh alebo mať obrovské vzdelanie. Sám Ježiš hovorí Petrovi i nám: ak si objavil kto som, ak to vychádza z tvojho srdca, tak ti to zjavil Otec. O mnoho storočí neskôr, veľký filozof a teológ Tomáš Akvinský, ktorý všetky svoje vedomosti vedel spojiť s obrovskou svätosťou, neváhal povedať: *hociktorá starenka vie o viere viac než tí najmúdrejší filozofi.* A tesne pred koncom svojho života, keď prežil jedno mystické videnie pred svätostánkom, prestal písať, lebo, ako sa neskôr vyjadril: všetko, čo som doteraz písal o Bohu sa mi zdá ako slama, oproti tomu, čo som videl. Zrelosť a dokonalosť kresťanskej viery smeruje tam, do toho vzťahu k Ježišovi, k Bohu, ktorý je v podstate nevýslovný. Lebo kresťanstvo nie je množstvo vedomostí, ale schopnosť s pomocou Božej milosti povedať a prežívať, kto je pre mňa Ježiš.

5. Keď don Pascual Chavéz v jednom zo svojich okružných listov v roku 2003 komentoval túto stať a pozýval všetkých saleziánov i saleziánsku rodinu k tomu, aby kontemplovala Ježišovu tvár, napísal tieto vety: *My saleziáni spoznávame, milujeme a nasledujeme Krista, tým, že sme medzi mladými*. *My saleziáni nemôžeme myslieť na Krista a pri tom nebyť obklopení mladými alebo si aspoň neuvedomovať , že sme k nim poslaní. Ak sme vzdialení od mladých nedokážeme kontemplovať Krista, lebo sa nepozeráme na Krista tak, ako sa na neho pozeral don Bosco*.[[1]](#footnote-1) Áno, don Bosco objavil Ježišovu tvár, ktorá miluje mladých. Lebo keď ľudia počas dejín predstúpia pred Ježiša, ktorý sa ich pýta na svoje tajomstvo, objavia množstvo jeho tvárí: jeho ustarostenú tvár, keď miluje chorých a trpiacich, jeho žiariacu tvár, keď rozpráva Božiu múdrosť, jeho tvár plnú sympatie a lásky, keď stretáva mladých ľudí, ktorí hľadajú zmysel života. Toto je náš saleziánsky objav, objav dona Bosca. Preto Stanovy saleziánov hovoria vetu, ktorú si môže osvojiť každý člen saleziánskej rodiny: *Naším najvyšším poznaním je poznať Ježiša Krista a našou najväčšou radosťou je zjavovať všetkým nesmierne bohatstvá jeho tajomstva* (S 34)

6. Na záver pridajme k tejto téme ešte dve dôležité súvislosti. To, čo nám môže prekážať, aby sme započuli túto Ježišovu otázku, ktorou túži nadviazať s nami ten najhlbší vzťah je **naša neschopnosť nájsť si čas na chvíle s Kristom** o samote a v počúvaní. Meditácia, duchovné obnovy, duchovné cvičenia, návštevy sviatosti oltárnej. A vôbec úsilie o hľadanie ticha. To nie je utekanie od povinností a nerobí sa to na úkor povinností. Ale bez intímnych chvíľ s Kristom, bez toho, aby sme sa vystavili jeho otázkam, nedozrejeme. Hrozí nám, že zostaneme len ustarostenými a často aj ušomranými pracovníkmi v Božej vinici.

7. Druhou dôležitou súvislosťou **je všimnúť si aj tú prvú otázku**, s ktorou sa Ježiš obrátil na svojich učeníkov. Je tiež veľmi dôležitá. Bráni nám v tom, aby sme nehľadali Ježiša len tak sami pre seba. Ježišov učeník, podľa svojej miery a schopnosti, je vždy pozvaný všímať si svet okolo seba a to práve v tejto perspektíve: čo si ľudia okolo nás, svet okolo nás, myslí o Ježišovi. Táto Ježišova otázka je provokujúca a formačná. **V podstate sa nás pýta: Ako sa pozeráš na svet okolo seba, na ľudí okolo seba**? Zamýšľaš sa nad tým a trápi ťa to, že ešte nepoznajú Krista? Alebo, že ho poznajú tak slabo a nedokonale, skreslene? Možno si tak s hanbou uvedomíme, že my sa na svet pozeráme dosť inak, že nás vôbec netrápi, čo si ľudia myslia či nemyslia o Kristovi. Lenže potom je tu obava, či sme naozaj pochopili, kto Ježiš je.

Prajem všetkým krásne prežívanie sviatku dona Bosca. Myslím, že najkrajším darčekom pre neho v nebi by bolo, keby čím viac členov saleziánskej rodiny milovalo Krista tak ako ho on miloval – s veľkou láskou k mladým, na ktorých sa Kristus pozeral s láskou.

1. Snaž sa čo najúprimnejšie odpovedať Ježišovi na jeho otázku
2. Nezabúdaš, že pred Kristom máš byť čo najviac s mladými (v srdci určite)
3. Čo môže naše stredisko urobiť, aby čím viacerí spoznali naplno Krista?
1. Svedkovia živého Boha, 90. [↑](#footnote-ref-1)